
Лэжьыгъэ IуэхукIэ
Абхъаз.Абхъазым и лIыкIуэ Ахбэ Игорь лэжьыгъэ IуэхукIэ Новгород Ищхъэрэ щыIащ.
Ар хуэзащ Новогород Ищхъэрэ областым и Хабзэгъэув зэхуэсым хэтхэм. Абы щытепсэлъыхьащ экономикэ, щэнхабзэ я лъэныкъуэкIэ зэрызэдэлэжьэнум, «Новгород Ищхъэрэ — Адлер» гъущI гъуэгур Сыхъум нэгъэсыным. Депутатхэм Ахбэ Игорь къыхилъхьахэр даIыгъащ, 2015 гъэм Новогород Ищхъэрэ щыщ цIыху мин 300 Абхъазым зэрыщыIар, а бжы-гъэм зэрыхэхъуэнур къалъытэу.
Абхъазым и лIыкIуэр зыхуэза Шанцев Валерий зэрыжиIамкIэ, дыгъэпс республикэм икIыу яIэрыхьэ хадэхэкIхэмрэ пхъэщхьэмыщхьэмрэ нэхъыбэ ящIынущ, зэдай IуэхущIапIэхэр къызэрагъэпэщынущ. КъищынэмыщIауэ, Абхъазым къищэхунущ ГАЗ-м и автобусхэр. Новгород Ищхъэрэ областымрэ Абхъазымрэ 2008 гъэ лъандэрэ зэдолажьэ.
ИлъэскIэ ягъэIэпхъуэ
Адыгей.Республикэм унафэ къищтащ ещанэ, къыкIэлъыкIуэ сабийр зыгъуэта анэм зэ тыгъуэу Iэрыхьэ ахъшэр 2016 гъэм ямытыну.
Адыгейм и Къэрал Совет-Хасэм и депутатхэм къащтащ «Унагъуэмрэ анэмрэ хъумэным и IуэхукIэ» законым игъуэта зэхъуэкIыныгъэхэр. Абы нэхъыщхьэу хэлъыр сабий ещанэ, къыкIэлъыкIуэ зыгъуэта анэм республикэм щрат сом мин 50-р къалъхуар илъэс иримыкъуауэ зэрамытынурщ.
2015 гъэм Адыгейм и бюджетым къыхэкIыу сом мелуан 52-рэ яIэрыхьащ унагъуэ 1040-м. Республикэм и унафэщIхэм зэрыжаIэмкIэ, экономикэм зиужьыжу щIидзэмэ, сабий ещанэ къызыхэхъуэм е ипIыну къэзыхьым ахъшэр зэуэ иратыным хуэкIуэжынущ.
Уэрдокъуэ Женя.
